รวบโจ๋ 17 หัดต้มน้ำท่อม อ้างอยากลองสรรพคุณ เพิ่มพลัง-ทำงานสู้แดด
ตำรวจบางขุนเทียน บุกรวบโจ๋ 17 คาบ้านเช่า กลางซอยเอกชัย 26 ยึดน้ำกระท่อม พร้อมอุปกรณ์การต้ม สอบสวนยอมรับสารภาพ อ้างทดลองต้มดื่มเพื่อเพิ่มพละกำลัง-ทำงานสู้แดดเมื่อเวลาเที่ยงคืน วันที่ 16 มิ.ย.63 พ.ต.ท.ปรเมศวร์ เมฆสั้น รอง ผกก.สส.สน.บางขุนเทียน นำกำลังจับกุมตัว นายฟลุ๊ค (นามสมมติ) อายุ 17 ปี อาชีพเด็กปั๊มน้ำมัน พร้อมของกลางน้ำพืชกระท่อมเต็มหม้อต้มเส้นผ่าศูนย์กลาง 10.5 นิ้ว 1 ใบ น้ำโคล่า 1 ขวด เตาถ่าน 1 ใบ และยาแก้ไอ 1 ขวด โดยจับกุมตัวได้ในบ้านเช่ากลางซอยเอกชัย 26 แขวงบางขุนเทียน เขตจอมทอง กทม. ทั้งนี้สืบเนื่องจากมีประชาชนแจ้งเบาะแสเข้ามาว่า ที่บ้านดังกล่าวมีวัยรุ่นลักลอบต้มน้ำพืชกระท่อมกินดื่มอยู่เป็นประจำ ชุดจับกุมจึงนำกำลังเข้าตรวจสอบพบ นายฟลุ๊คกำลังก่อไฟเตาถ่านปรุงน้ำพืชกระท่อม โดยนำใบกระท่อมจำนวนหนึ่งและส่วนผสมทั้งหมดที่ยึดไว้ได้ต้มรวมกันในหม้อ จากนั้นควบคุมตัวมาดำเนินคดีที่ สน.บางขุนเทียนจากการสอบสวน นายฟลุ๊ค ให้การยอมรับว่า ปัจจุบันเป็นเด็กปั๊มน้ำมันย่านจอมทอง และไม่ได้เรียนหนังสือ ก่อนหน้านี้มีเพื่อนพูดกันปากต่อปากว่าดื่มน้ำต้มพืชกระท่อมผสมยาแก้ไอ แล้วจะมีพละกำลังทำงานสู้แดด เลยทดลองปรุงชิมดูมาได้สักระยะ ไม่นึกว่าจะมีชาวบ้านเห็นแจ้งตำรวจมาจับ เบื้องต้นถูกแจ้งข้อหา ผลิตยาเสพติดให้โทษประเภท 5 (น้ำพืชกระท่อม) โดยผิดกฎหมาย นำส่งพนักงานสอบสวนดำเนินคดีตามกฎหมายต่อไป.
ตำรวจบางขุนเทียน บุกรวบโจ๋ 17 คาบ้านเช่า กลางซอยเอกชัย 26 ยึดน้ำกระท่อม พร้อมอุปกรณ์การต้ม สอบสวนยอมรับสารภาพ อ้างทดลองต้มดื่มเพื่อเพิ่มพละกำลัง-ทำงานสู้แดด 
กระท่อม,น้ำกระท่อม,ใบกระท่อม,จับน้ำท่อม,ต้มน้ำท่อม,ข่าวทั่วไป